*1.sz.melléklet*

 **Gyál Város Önkormányzata Képviselő-testületének**

 **/2018. (V.31.) önkormányzati rendelete**

**a helyi közművelődésről**

**(rendelet-tervezet)**

Gyál Város Önkormányzatának Képviselő-testülete (a továbbiakban: Képviselő-testület) az Alaptörvény 32. cikk (2) bekezdésében és Magyarország helyi önkormányzatairól szóló 2011. évi CLXXXIX. törvény 23. § (5) bekezdés 13. pontjában biztosított jogkörében, valamint az Alaptörvény 32. cikk (1) bekezdés a) pontjában, és a kulturális javak védelméről és a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Törvény) 83/A. § (1) bekezdésében rögzített feladatkörében eljárva a Gyáli Roma Nemzetiségi Önkormányzat és a Gyáli Román Nemzetiségi Önkormányzat véleményének kikérését követően az alábbi rendeletet alkotja:

**1. A közművelődési rendelet célja**

1. § Gyál Város Önkormányzatának (a továbbiakban: Önkormányzat) a helyi társadalom művelődési és kulturális szükségleteinek figyelembevételével, a helyi hagyományok, lehetőségek és sajátosságok alapján, egységes alapelvek szerint meghatározza az Önkormányzat közművelődési alapszolgáltatásait, azok ellátásának formáját, módját és finanszírozásának elveit.

**2. A közművelődési alapszolgáltatások nyújtásának alapelvei**

2. § Gyál Város minden polgárának és közösségének joga, hogy

1. a kulturális alapellátás keretében igénybe vegye az önkormányzati fenntartású közművelődési intézmény szolgáltatásait;
2. megismerhesse a kulturális javakat és ezek jelentőségét a történelem alakulásában, a nemzeti, nemzetiségi önismeret formálásában, valamint az ezek védelmével kapcsolatos ismereteket a könyvtári szolgáltatások, az oktatás, a közművelődés, az ismeretterjesztés, a sajtó és a tömegtájékoztatás útján;
3. műveltségét, készségeit életének minden szakaszában gyarapítsa, közművelődési jogai érvényesítése céljából közösséget hozzon létre, s külön jogszabályban meghatározottak szerint szervezetet alapítson, működtessen;
4. a Törvény szerint művelődési céljai megvalósításához közművelődési közösségi színteret, szervező, szervezeti és tartalmi segítséget kapjon.

3. § Az Önkormányzat közművelődési alapszolgáltatásait elsősorban az általa fenntartott intézménye útján látja el. Az Önkormányzat intézménye biztosítja, hogy a város polgárai megfelelő tájékoztatást kapjanak a közművelődési lehetőségekről.

4. § Az Önkormányzat közművelődési alapszolgáltatásai során együttműködik a civil közösségekkel, szervezetekkel, valamint a kulturális tevékenységet is végző gazdasági vállalkozásokkal, igényli és elősegíti ilyen irányú tevékenységüket.

**3. Az Önkormányzat közművelődési alapszolgáltatásai**

5. § Az Önkormányzat a Törvény 76. § (3) bekezdés a), d) és g) pontja szerinti közművelődési alapszolgáltatásokat nyújtja, nevezetesen:

a) művelődő közösségek létrejöttét elősegíti, működésüket támogatja, fejlődésüket segíti, a közművelődési tevékenységek és a művelődő közösségek számára helyszínt biztosít;

b) a hagyományos közösségi kulturális értékek átörökítésének feltételeit biztosítja;

c) kulturális alapú gazdaságfejlesztést folytat, és támogat.

6. § Az 5. § a) pontja szerinti alapszolgáltatás keretében az Önkormányzat feladatának minősül különösen:

a) helyszín biztosítása a művelődő közösségeknek rendszeres és alkalomszerű művelődési vagy közösségi tevékenysége végzésére;

b) bemutatkozási lehetőséget teremtése a művelődő közösségek számára;

c) fórum szervezése a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat, valamint

d) adminisztrációs és irodatechnikai támogatás nyújtása.

7. § Az 5. § b) pontja szerinti alapszolgáltatás keretében az Önkormányzat feladatának minősül különösen:

a) a helytörténettel, a népművészettel, a nép iparművészettel és a település szellemi kulturális örökségével kapcsolatos csoport, szakkör, klub működtetése, a művelődő közösségek ez irányú munkájának támogatása;

b) részvétel a helyi művelődési szokások gondozásában, gazdagításában, a települési értékeket bemutató és népszerűsítő programok, tevékenységek, szolgáltatások szervezése, és azok megvalósításának támogatása;

c) az anyanyelvápolás érdekében programok, tevékenységek, szolgáltatások szervezése, a művelődő közösségek ez irányú munkájának támogatása;

d) a nemzeti, az európai és az egyetemes kultúra, továbbá a külhoni nemzetrészek kulturális értékeinek megismertetése érdekében programok, tevékenységek, szolgáltatások szervezése, és azok megvalósításának támogatása;

e) a helyi és a térségi nemzetiségi vagy kisebbségi közösségek bevonásával a nemzetiségi és más kisebbségi kultúra értékeinek megismertetése érdekében programok, tevékenységek, szolgáltatások szervezése, és azok megvalósításának támogatása, valamint

f) az ünnepek kultúrájának gondozása érdekében a helyi szokások figyelembevételével, a művelődő közösségek bevonásával az állami, a nemzeti, a társadalmi és a településhez kötődő ünnepek helyi eseményeinek szervezése, és azok megvalósításának támogatása.

8. § Az 5. § c) pontja szerinti alapszolgáltatás keretében az Önkormányzat feladatának minősül különösen:

a) a helyi szellemi, épített és természeti örökségre építő közösségi és kreatív gazdaságot fejlesztő programok, tevékenységek, és szolgáltatások szervezése, és azok megvalósításának támogatása, ennek keretében különösen a Gyáli Böllérverseny, a Gyáli Pünkösdi Utcazene Fesztivál, a Városi Születésnapi Utcabál, valamint a Gyáli Téli Tárlat;

b) az egyéni és a közösségi tudást és kreativitást erőforrásként értelmező helyi gazdaságot fejlesztő programok kezdeményezése, és azok megvalósításának támogatása;

c) a kulturális terület- és településfejlesztéssel, helyi vállalkozás- és termékfejlesztéssel, kreatív iparral, a kulturális turizmussal kapcsolatos programok, tevékenységek, szolgáltatások szervezése, és azok megvalósításának támogatása, valamint

d) a lakosság hozzásegítése az információs és kommunikációs technológiák, a digitalizáció kulturális alapú használatához.

9. § Az Önkormányzat közművelődési feladaténak tekinti továbbá:

a) az iskolarendszeren kívüli, öntevékeny, önképző, szakképző tanfolyamok, életminőséget és életesélyt javító tanulási, felnőttoktatási lehetőségek megteremtését;

b) a környezetkultúra és a városesztétikai kultúra fejlesztését célzó programokat és tevékenységeket;

c) a különböző kultúrák közötti kapcsolatok kiépítésének és fenntartásának elősegítését;

d) a szabadidő kulturális célú eltöltéséhez szükséges feltételek biztosítását;

e) a testvérvárosi és nemzetközi kapcsolatok ápolását;

f) a kegyeleti kultúra és az ünnepek kultúrájának gondozását, valamint

g) egyéb művelődést segítő lehetőségek biztosítását.

**4. Az önkormányzati közművelődési alapszolgáltatások struktúrája és intézménye**

10. § (1) Az Önkormányzat közművelődési feladatait az általa fenntartott intézmény útján látja el.

(2) Az Önkormányzat által fenntartott közművelődési-közgyűjteményi intézmény neve és címe: Arany János Közösségi Ház és Városi Könyvtár, 2360 Gyál, Kőrösi u. 118-120.

(3) A (2) bekezdésben meghatározott intézmény önállóan működő és gazdálkodó költségvetési szerv, önálló gazdálkodási jogköre és felelőssége van. Előirányzati felett teljes jogkörrel rendelkezik, az előirányzatok feletti jogosultság gyakorlásának rendjét az Önkormányzat mindenkori éves költségvetési rendeletének szabályai határozzák meg. Szakmailag önállóan látja el az alapító okiratban és az éves munkatervben rögzített konkrét feladatait. Az intézmény vezetőjét Gyál Város Önkormányzatának Képviselő-testülete nevezi ki, az egyéb munkáltatói jogköröket Gyál Város Polgármestere gyakorolja.

11. § Az Önkormányzat gondoskodik arról, hogy Gyál Város polgárai folyamatos és megfelelő tájékoztatást kapjanak a közművelődési lehetőségekről, tevékenységekről és szolgáltatásokról. A megfelelő tájékoztatás érdekében biztosítja annak feltételeit, hogy a közművelődési programok közzététele megvalósuljon a www.gyal.hu honlapon, a helyi újságban és a körzeti kábeltelevízióban, továbbá, hogy az Arany János Közösségi Ház és Városi Könyvtár plakátokon, önkormányzati hirdető táblán és az intézményi hirdetőtáblákon, valamint szórólapokon, esetenként műsorfüzetben, molinókon is közzé tegye a programokat.

**5. A közművelődési tevékenység irányítása és ellenőrzése**

12.§ (1) A Törvény és a jelen rendelet által meghatározott közművelődési alapszolgáltatásokkal kapcsolatos fenntartói felügyeleti, kapcsolattartási és más jogköröket a Képviselő-testület, illetve - az önkormányzat Szervezeti és Működési Szabályzata szerint - átruházott hatáskörben a Képviselő-testület Oktatási és Kulturális Bizottsága gyakorolja.

(2) Az Önkormányzat közművelődési intézményének törvényességi ellenőrzését, gazdálkodási felügyeletét a Polgármesteri Hivatal illetékes irodáin keresztül a jegyző látja el.

**6. Az Önkormányzati közművelődési alapszolgáltatásainak finanszírozása**

13. § (1) A közművelődési alapszolgáltatások nyújtásának pénzügyi fedezetét az Önkormányzat az éves költségvetési rendeletében biztosítja.

(2) A meghatározott közművelődési alapszolgáltatások finanszírozásának forrása az Önkormányzat saját bevétele, a központi költségvetésből származó normatív állami hozzájárulás, pályázatokon nyert, vagy egyéb (természetes és jogi személyektől kapott) támogatás, együttműködési megállapodás keretében kapott hozzájárulás és adomány, valamint a közművelődési intézmény saját bevétele.

(3) A feladatellátás pénzügyi szükségletét, beleértve a kiadást és a bevételt, az intézmény költségvetésében megtervezi.

(4) A kiadás és a bevétel különbözetét az Önkormányzat a feladatellátáshoz szükséges összegben folyamatosan biztosítja.

(5) Az Önkormányzat a közművelődési alapszolgáltatások nyújtásának érdekében:

a) biztosítja az Arany János Közösségi Ház és Városi Könyvtár fenntartásához, illetve közművelődési alapszolgáltatások nyújtásához szükséges személyi és tárgyi feltételeket;

b) biztosítja a közművelődési-közgyűjteményi pályázatok elnyeréséhez szükséges önrészt oly módon, hogy a mindenkori éves költségvetési rendeletében meghatározza az erre fordítható összeg nagyságát;

c) támogatja – anyagi lehetőségei függvényében – a helyben működő civil szervezeteket, a kulturális tevékenységet is végző gazdasági vállalkozásokat, az egyéni vagy közösségi kezdeményezéseket, illetve a közművelődési feladatokat is ellátó egyéb intézményeket, szervezeteket és magánszemélyeket. A támogatást pályázati úton biztosítja az önkormányzat az éves költségvetési rendeletében meghatározott előirányzata terhére.

**7. Záró rendelkezések**

14. § (1) E rendelet 2018. június 1. napján lép hatályba.

(2) E rendelet hatálybalépésével egyidejűleg a 11/2012. (IV.27.) önkormányzati rendelet hatályát veszti.

**Pápai Mihály Rozgonyi Erik**

**polgármester címzetes főjegyző**

**Z Á R A D É K:**

A rendelet 2018. június 1. napján kihirdetésre került a helyben szokásos módon, a hirdetőtáblára történő kifüggesztéssel.

**G y á l, 2018. május**

**Rozgonyi Erik**

**címzetes főjegyző**